ນັກຮຽນນາຍຮ້ອຍ ທີ່ West Point ຫຼາຍຄົນບາດເຈັບ ຍ້ອນໃຊ້ໝອນຕໍ່ສູ້ກັນ
ພວກນັກຮຽນ​ນາຍຮ້ອຍ ທະຫານ​ບົກສະຫະລັດ ທີ່ສະຖາ​ບັນ West Point ໃນລັດ New York ໃຊ້​ໝອນ​ໝູນ​ຫົວ​ ຕໍ່ສູ້​ກັນ ເຮັດ​ໃຫ້ນັກຮຽນ​ ຫຼາຍຄົນ​ບາ​ດ​ເຈັບ.
ການໃຊ້ໝອນໝູນຫົວຕໍ່ສູ້ກັນ ຂອງພວກນັກຮຽນ ນາຍຮ້ອຍ ທະຫານບົກສະຫະລັດ ທີ່ສະຖານບັນ West Point ໃນລັດ New York ເຮັດໃຫ້ນັກຮຽນ 30 ຄົນໄດ້ຮັບບາດເຈັບ ຮວມ ທັງ 24 ຄົນທີ່ໄດ້ຖືກວັດຖຸກະທົບຢ່າງແຮງອີງຕາມລາຍງານ ຂອງໜັງສືພິມ ທີ່ມີຊື່ສຽງສະບັບນຶ່ງ ຂອງສະຫະລັດ ໜັງສືພິມ ກ່າວໃນວັນສຸກວານນີ້ ວ່າ ການໃຊ້ໝອນຕໍ່ສູ້ກັນເປັນຂີດໝາຍ ໃນການສິ້ນສຸດລົງ ຂອງການເຝິກຊ້ອມຢ່າງໜັກ ໃນລະດູຮ້ອນ ຂອງ ພວກນັກ ຮຽນນາຍຮ້ອຍໃໝ່ ໜັງສືພິມ ກ່າວວ່າ ການຕໍ່ສູ້ກັນນີ້ ເປັນ “ກົດເກນທີ່ບໍ່ເປັນອັນຕະລາຍ ເພື່ອເປັນທາງລະບາຍອອກ ແລະສ້າງຄວາມຕື່ນເຕັ້ນໃຫ້ແກ່ຫ້ອງຮຽນ ” ອີງຕາມລາຍງານແລ້ວ ນັກຮຽນນາຍຮ້ອຍຈຳນວນໜຶ່ງ ເອົາຂອງແຂງຍັດໃສ່ໃນສົບໝອນ ທີ່ຄິດວ່າເປັນໝວກເຫລັກ ເຮັດໃຫ້ “ສົບຈີກ ກະດູກແຕກ ບ່າຫລຸດ ແລະເຮັດໃຫ້ນັກຮຽນ ສະຫລົບໄປ ” ໜັງສືພິມລາຍງານວ່າ “ໃນຂະນະທີ່ ການບາດເຈັບໄດ້ກາຍມາເປັນທີ່ແຈ້ງ ຂາວ” ເວລານີ້ “ບັນດາເຈົ້າໜ້າທີ່ West Point ໄດ້ໄປໃນຫໍພັກແຕ່ລະຫ້ອງເພື່ອກວດຫາ ຜູ້ໄດ້ຮັບບາດເຈັບ ” ອັນທີ່ອະທິບາຍວ່າ ເປັນການ “ຕໍ່ສູ້ກັນ” ໄດ້ເກີດຂື້ນໃນວັນທີ 20 ສິງຫາ ແຕ່ ວ່າສະຖາບັນ West Point ບໍ່ໄດ້ໃຫ້ການຢືນຢັນຕໍ່  ຈົນຮອດວັນພະຫັດທີ່ຜ່ານ ມາ ພັນໂທ Christopher Kasker ກ່າວຕໍ່ໜັງສືພິ້ມ ວ່າ ພວກນັກ ຮຽນປີທຳອິດ ທີ່ຮູ້ກັນອີກວ່າ ນ້ອງໃໝ່ ໃຊ້ການຕໍ່ສູ້ກັນປະຈຳປີເປັນ “ຊ່ອງທາງ ເພື່ອສ້າງເພື່ອນມິດກັນ ຫລັງຈາກໂຄງການລະດູຮ້ອນທີ່ຕຽມພ້ອມເຂົາເຈົ້າຕໍ່ຄວາມໜາວສະທ້ານຂອງປີນ້ອງໃໝ່ ” ທ່ານ Kasker ກ່າວວ່າ ພວກນັກຮຽນຊັ້ນໃຫຍ່ກ່ອນ ໄດ້ເອົາມາດຕະການ ເພື່ອປ້ອງກັນ ບໍ່ໃຫ້ບາດເຈັບຮວມທັງເຮັດໃຫ້ພວກນັກຮຽນໃສ່ໝວກເຫລັກ ທ່ານກ່າວວ່າການສືບສວນ ກ່ຽວກັບສາເຫດ ຂອງການໄດ້ຮັບບາດເຈັບກຳ ລັງດຳເນີນຢູ່ ໜັງສືພິມນີ້ໄດ້ລາຍງານວ່າ ຍັງບໍ່ມີນັກຮຽນນາຍຮ້ອຍຄົນໃດ ໄດ້ຮັບການລົງໂທດເທື່ອ